C 152/122
EL
Επίσημη Εφημερίδα της Ευρωπαϊκής Ένωσης
6.4.2022
Γνωμοδότηση της Ευρωπαϊκής Οικονομικής και Κοινωνικής Επιτροπής με θέμα «Πρόταση απόφασης του Ευρωπαϊκού Κοινοβουλίου και του Συμβουλίου σχετικά με το ευρωπαϊκό έτος Νεολαίας 2022» [COM(2021) 634 final — 2021/0328(COD)] (2022/C 152/20)
Γενικός εισηγητής: ο κ.
Michael MCLOUGHLIN Αίτηση γνωμοδότησης
Συμβούλιο της Ευρωπαϊκής Ένωσης, 21.10.2021 Ευρωπαϊκό Κοινοβούλιο, 21.10.2021
Νομική βάση
Άρθρο 165 παράγραφος 4 και άρθρο 166 παράγραφος 4 της Συνθήκης για τη λειτουργία της Ευρωπαϊκής Ένωσης
Αρμόδιο τμήμα
Απασχόληση, κοινωνικές υποθέσεις, δικαιώματα του πολίτη
Υιοθετήθηκε από την ολομέλεια
8.12.2021
Σύνοδος ολομέλειας αριθ.
565
Αποτέλεσμα της ψηφοφορίας (υπέρ/κατά/αποχές)
201/0/1
1.
Συμπεράσματα και συστάσεις 1.1.
Η Ευρωπαϊκή Οικονομική και Κοινωνική Επιτροπή (ΕΟΚΕ) επικροτεί την ανακήρυξη του 2022 ως ευρωπαϊκού έτους Νεολαίας.
Επίσης, επικροτείται ιδιαίτερα η ένταξη του Έτους στο πλαίσιο του ευρωπαϊκού πυλώνα κοινωνικών δικαιωμάτων και του αφηγήματος της ανάκαμψης μετά την πανδημία. 1.2.
Η ΕΟΚΕ προτίθεται να διαδραματίσει προεξάρχοντα ρόλο στο ευρωπαϊκό έτος Νεολαίας, αξιοποιώντας επιτυχείς πρωτοβουλίες της ΕΟΚΕ, όπως η πρωτοβουλία «Η δική σου Ευρώπη, η δική σου φωνή!» και οι συζητήσεις στρογγυλής τραπέζης των νέων για το κλίμα και τη βιωσιμότητα.
Η ΕΟΚΕ βρίσκεται σε ιδανική θέση για να διευκολύνει τη συνεργασία με τα δίκτυα νεολαίας.
1.3. Χρειάζεται να αναπτυχθούν σαφείς δείκτες και στόχοι πολιτικής για το Έτος, οι οποίοι θα πρέπει να επικεντρωθούν στον αντίκτυπο στις πολιτικές και στο διατομεακό έργο πέρα από τις οργανωμένες δραστηριότητες.
1.4. Η ΕΟΚΕ εκφράζει την ανησυχία της για το γεγονός ότι το θεματολόγιο και οι προτεραιότητες του Έτους φαίνονται υπερφορτωμένες και θεωρεί ότι οι απλές προτεραιότητες θα μπορούσαν να βοηθήσουν όλα τα ενδιαφερόμενα μέρη. 1.5.
Εάν το κύριο περιεχόμενο του Έτους συνίσταται σε δραστηριότητες προβολής, αυτό θα πρέπει να καθίσταται σαφές σε όλες τις μορφές επικοινωνίας, ιδίως με τους νέους. 1.6.
Το Έτος Νεολαίας πρέπει να συμβάλει στη στρατηγική της ΕΕ για τη νεολαία με σαφή σχέδια και δέσμευση, ιδίως ενόψει της διατομεακής διάστασης της στρατηγικής για τη νεολαία. 1.7.
Το Έτος πρέπει να διασφαλίσει ότι θα συμπεριληφθούν οι πλέον δυσπρόσιτες ομάδες.
Εάν παραστεί ανάγκη, θα πρέπει να χρησιμοποιηθούν προς τον σκοπό αυτό δείκτες σε επίπεδο ομάδας και γεωγραφικοί δείκτες. 1.8.
Όσον αφορά τον προϋπολογισμό, η ΕΟΚΕ πιστεύει ότι υπάρχει ανάγκη για επίδειξη μεγαλύτερης φιλοδοξίας.
Δεδομένης της κρίσιμης κατάστασης που αντιμετωπίζουν οι νέοι στην ΕΕ, πρέπει να διατεθούν ορισμένοι πόροι πέρα από τα υφιστάμενα προγράμματα για τα εθνικά συμβούλια νεολαίας και τις οργανώσεις νεολαίας. 1.9.
Η ΕΟΚΕ πιστεύει ότι απαιτούνται συνολικά κονδύλια ύψους 10 εκατ.
ευρώ και 2 εκατ.
ευρώ για συντονισμό σε εθνικό επίπεδο.
Το Ευρωπαϊκό φόρουμ Νεολαίας και τα μέλη του είναι επίσης ιδιαίτερα σημαντικά.
Τα κονδύλια αυτά θα μπορούσαν να διατεθούν με κλιμακωτή επιχορήγηση μέσω των εθνικών συμβουλίων νεολαίας. 1.10.
Τοπικές συμμαχίες στο πλαίσιο του ευρωπαϊκού έτους σε επίπεδο κρατών μελών θα ήταν ευπρόσδεκτες.
Η ΕΟΚΕ μπορεί επίσης να διαδραματίσει σημαντικό ρόλο στο πλαίσιο αυτό. 1.11.
Το προβλεπόμενο έργο για τις εξωτερικές σχέσεις και σε συνεργασία με την Ευρωπαϊκή Υπηρεσία Εξωτερικής Δράσης (ΕΥΕΔ) είναι επίσης ευπρόσδεκτο για το Έτος και μετέπειτα.
Οι σχετικά επαρκώς ανεπτυγμένες πολιτικές για τη νεολαία στην Ευρώπη μπορούν να διαδραματίσουν σημαντικό ρόλο στη γειτονιά μας και πέραν αυτής.